REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/408-15

23. decembar 2015. godine

B e o g r a d

 Na osnovu člana 84. stav 8. Poslovnika Narodne skupštine, predsednik Odbora za ljudska i manjinska prava i ravnopravnost polova Narodne skupštine dostavlja

I N F O R M A C I J U

o

javnom slušanju na temu:

„Starenje-godine života:

od privilegije do diskriminacije“

 Odbor za ljudska i manjinska prava i ravnopravnost polova Narodne skupštine, na osnovu odluke Odbora od 2. oktobra 2015. godine održao je 26. oktobra 2015. godine javno slušanje na temu „Starenje-godine života: od privilegije do diskriminacije“.

 Javnim slušanjem je predsedavao predsednik Odbora Meho Omerović.

 Javnom slušanju su prisustvovali: Ljiljana Malušić, Biljana Ilić Stošić, Milanka Jevtović Vukojičić, Dubravka Filipovski, Ljibuška Lakatoš i Biljana Hasanović Korać, članovi Odbora; Jelisaveta Veljković, zamenica člana Odbora; Momo Čolaković, Milorad Stošić i Mira Petrović, narodni poslanici; Vesna Acković, Ministarstvo prosvete, nauke i tehnološkog razvoja; Ivana Antić, Ministarstvo državne uprave i lokalne samouprave; Suzana Paunović, Jasna Plavšić, Marko Jovanović, Kancelarija za ljudska i manjinska prava; Nena Darmanović, Ministarstvo za rad, zapošljavanje, boračka i socijalna pitanja; Vladimir Pašajlić, Kancelarija za saradnju sa civilnim društvom; Jelena Životić, Kancelarija za evropske integracije; Brankica Janković, Antigona Andonov, Kosana Beker, Nikola Grujić, Mirjana Kecman, Marija Zarić, Milan Nikolić, Emila Spasojević, Dragan Čurović, Poverenik za zaštitu ravnopravnosti; Maja Zlatković, Zaštitnik građana; Dušica Stolevski, Poverenik za informacije od javnog značaja i zaštitu podataka o ličnosti; Ljiljana Čegar, Državna revizorska institucija; Nebojša Tasić, Agencija za borbu protiv korupcije; Marijana Trifunović, Đorđe Nikolić, Đurđica Goševac, Jelena Pajić, USAID; Nataša Todorović, dr Milutin Vračević, Danica Šmic, Crveni krst Srbije; Stevan Arambašić, Pokrajinski ombudsman; Gordana Bjelobrk, Republički zavod za statistiku; Gordana Ković, Republički zavod za socijalnu zaštitu; dr Miloš Nemanjić, Gerontološko društvo Srbije; Jovana Ubiparip, UNFPA; Katarina Crnjanski, Karitas; Rozeta Aleksov, Stalna konferencija gradova i opština; Srđan Dimitrijević, Gerontološki centar Beograd; Nevenka Simatković, Gerontološki centar – Dom Voždovac; Goran Ševo, Aleksandra Milićević Kalašić, Gradski zavod za gerontologiju; Vladanka Miskin, Savez penzionera Srbije; Radmila Urošević, Pejana Bulović, GO Zvezdara; Dika Kajević, Fond PIO; Vojislav Mojsilović, Društvo za brigu o starim licima „Stari grad“; Dušan Zdravković, Društvo za obrazovanje odraslih; Nataša Satarić, Vlade Satarić, Udruženje građana „Snaga prijateljstva“ Amity; Vasilije Bjelobrković, Udruženje penzionera Beograda; Snežana Šarić, Nada Marjanović, Udruženje „Hleb života“ Beograd; Anja Stefanović, Beogradski centar za ljudska prava; Mladen Antonijević Priljeva, IDEAS; Srećko Mihailović, sociolog; Mirjana Devedžić, Jelena Stojilković, Geografski fakultet; Miroslav Stefanović, Magazin „Penzija“; Dragana Kolak i Milan Stanković.

 Meho Omerović, predsednik Odbora za ljudska i manjinska prava i ravnopravnost polova, otvorio je Javno slušanje naglasivši da je pitanje starijih osoba, njihov položaj i diskriminacija u našoj državi nešto od čega se često beži i da se o tome ne priča dovoljno. Nažalost, statistika i praksa pokazuju nepobitne činjenice da, posle Roma i osoba sa invaliditetom, starije osobe su najdiskriminisanije osobe. Takođe je istakao da predstavnici pojedinih drugih ugroženih kategorija u našem društvu, kroz donacije, sponzorstva i lobiranja iz inostranstva, imaju mnogo češće mogućnost da dođu u javnost, da budu vidljivi i primećeni i da svoja pitanja postave na najviša mesta gde se odlučuje. Stariji ljudi tu mogućnost nemaju. Zato su narodni poslanici koje su građani Republike Srbije izabrali, najpozvaniji da se bave ovim pitanjima i da pokreću stvari sa mrtve tačke.

 Brankica Janković je istakla da u Republici Srbiji danas živi skoro 1.250.000 hiljada građana koji su stariji od 65 godina i 1.734.437 penzionera. Dakle, svaki peti stanovnik spada u grupu starijih građana, tako da su samo ovi podaci dovoljni da se o položaju i problemima starih i problemu diskriminacije razgovara na najvišem mestu u jednoj zemlji. Izrazila je posebnu zahvalnost što se danas po prvi put u Narodnoj skupštini na ovakav način predstavljaju problemi i položaj naših starijih građana. Istakla je posebnu zahvalnost partnerima iz USAID-a, Projekta za reformu pravosuđa i odgovornu vlast, uz čiju pomoć je i organizovano javno slušanje.

 Stanovništvo Srbije, sa prosečnom starošću od 42,2 godine, može se svrstati u grupu izrazito starih populacija, ne samo u evropskim, nego i u svetskim okvirima. Prema poslednjim podacima iz popisa 2011. godine, mlađi od 15 godina učestvuju u ukupnoj populaciji sa 14,4%, što je mnogo manje od udela starijeg stanovništva od 65 godina, koji učestvuju sa 17,3%. Produženje ljudskog života sigurno je, sa jedne strane, jedan od najvećih civilizacijskih dostignuća, a sa druge predstavlja ozbiljan izazov u kreiranju novih javnih politika, koje treba da idu u susret starenju stanovništva.

 Suzbijanje diskriminacije treba da bude imperativ svakog društva, a nasilje nad starima je najdrastičniji oblik kršenja ljudskih prava. Iznela je preliminarni podatak do koga se došlo u saradnji sa Crvenim krstom Srbije, a to je da je 19,7% naših starijih sugrađana izloženo nekom vidu nasilja – finansijskom, emotivnom, fizičkom. Nasilje je mnogo više prisutno, nego što se o tome govori i kako se to obično kaže, to je najbolje čuvana porodična tajna. Iako je prema raspoloživim podacima diskriminacija starijih problem koji de facto postoji, Poverenik za zaštitu ravnopravnosti dobija malo pritužbi. Ima više razloga za to – slabija informisanost, nedovoljna upućenost u to šta je diskriminacija, prikrivena diskriminacija, ali i činjenica da naši stariji građani i građanke često smatraju da moraju takvo ponašanje da trpe.

 U daljem izlaganju je navela da, na osnovu pritužbi koje su do sada dobijali, može se reći da se diskriminacija starijih najčešće dešava u oblasti rada, kada su u pitanju osobe starije od 50 godina, jer ih poslodavci češće otpuštaju, ali i teže zapošljavaju, ne shvatajući koliki je zapravo značaj njihovog iskustva. Navela je poslednji slučaj pritužbe zbog diskriminacije starijih prilikom pružanja bankarskih usluga, koje se uglavnom uslovljavaju starosnim dobom klijenata. Banke propisuju uslov da se kredit može dobiti ukoliko imate do 65 godina. Na taj način su banke vršile neposredno diskriminaciju po osnovu ličnog svojstva, dakle starosnog doba. Sve banke su postupile po preporuci Poverenika.

 Ukazala je da je pred svima nama zajednički zadatak suzbijanja svih vidova diskriminacije, pa i one zasnovane na starosti, zaštita dostojanstva i obezbeđivanje poštovanja ljudskih prava starijih osoba. Srpsko društvo ne sme i ne može da se odriče takvog bogatstva i resursa koje naši stariji sugrađani predstavljaju, pre svega zbog svog znanja i iskustva.Od izuzetne je važnosti da se radi na kreiranju politika koje će uvažiti doprinos starijih osoba, sprečiti diskriminaciju i marginalizaciju starijih, obezbediti da se oni više uključe u društveni i politički život i unapređivati svakodnevno kvalitet njihovog života. Posebno je istakla da na ostvarivanju svih ovih ciljeva moramo zajedno da radimo, a stereotipi o starosti kao bolesti, nemoći i beskorisnosti treba da se povuku pred aktivnim i zdravim starenjem u svakom smislu.

 Nataša Todorović iz Crvenog krsta Srbije je navela da se već dugi niz godina govori o demografskom starenju, tako da je 2015. godine u svetu 901 milion osoba starijih od 60 godina. Do 2030. godine taj broj će biti jedna milijarda i 402 hiljade, a do 2050. godine broj starijih u ukupnoj svetskoj populaciji premašiće dve milijarde. Sa ovim brojem starijih na planeti potreban je hitan odgovor, prvo, na siromaštvo u starosti, drugo, na diskriminaciju i treće, na kršenje ljudskih prava starijih širom sveta. HelpAge International, najveća organizacija koja se bavi poboljšanjem kvaliteta života starijih osoba u svetu, konstruisala je 2013. godine, globalni indeks starenja, koji je inspirisan indeksom ljudskog razvoja i promoviše bolje razumevanje okolnosti u kojima starije osobe širom sveta žive. Crveni krst Srbije je partner HelpAge International u Srbiji. Ovaj indeks je konstruisan zbog nedostataka uzrasno komparativnih podataka o starenju, zbog slabog razumevanja efekata starenja, pre svega na ekonomiju, jer najčešće se misli da starenje opterećuje budžet. Ali, niko ne razmišlja da žena koja ima 65 godina ujedno brine o svojim ostarelim roditeljima, koji imaju 80 i više godina. Njen doprinos je ekonomski lako izmerljiv. Konstruisan je i zbog isključenosti i marginalizacije starijih kada je u pitanju dostupnost usluga socijalne i zdravstvene zaštite, penzija, edukacija i obuke.

 Globalni indeks starenja koristi najsvežije komparativne podatke koji su dostupni u međunarodnom kontekstu, a to su podaci Svetske zdravstvene organizacije, Međunarodne organizacije rada, UNESKA, Galupa i Svetske banke. Indeks ima četiri dimenzije, a to su: sigurnost prihoda, zdravstveni status, pozitivni lični kapaciteti i pozitivni elementi okruženja. Glavni cilj ovog instrumenta je putokaz i alat za donosioce odluka, kako da kreiraju najadekvatnije politike i da najadekvatnije odgovore na potrebe starenja. Ovo je treća godina indeksa. Srbija se 2013. godine nalazila na 64. mestu, 2014. godine je bila na 78. mestu, a 2015. godine je bila na 66. mestu. Švajcarska je prva, a Avganistan poslednji. Što se tiče prvog domena, to je socijalna sigurnost, on je meren preko pokrivenosti penzionim sistemom, linijom siromaštva u starosti, odnosom prihoda i potrošnje starijih u odnosu na ostali deo populacije i bruto nacionalnim dohotkom po glavi stanovnika. Po ovom domenu se nalazimo na 49. mestu i to nam je praktično najbolji domen, upravo zbog toga što je pokrivenost penzijama oko 81%. Vrlo je važno kod ovog domena da se zapitamo kolike su te penzije, koliko starijih osoba troše za lekove, participaciju, pelene za odrasle itd. Postavlja se pitanje šta je sa onih 20% koji nemaju nikakva primanja i ne ostvaruju pravo na penziju? Vrlo važno je i pitanje šta je sa onima koji su sada stariji radnici, koji trenutno rade, kakva će njihova pokrivenost u budućnosti biti, pokrivenost penzijama?

 U pogledu dimenzije - zdravstveni status, tu se nalazimo u regionalnom proseku, na 62. mestu. Zbog toga je potrebno uključiti i Ministarstvo zdravlja, te da smo tu došli do pada sa 54. na 62. mesto, upravo zbog mentalnog zdravlja starijih. Važno je obratiti pažnju na depresiju starosti, iz razloga što ona pogoršava zdravstveno stanje osobe i pogoršava simptome bolesti.

 Što se tiče ličnih kapaciteta, dolazimo do domena gde se nalazimo na najgorem mestu. Od 96 zemalja, mi smo na 80. mestu. Indikatori za ovaj domen su zaposlenost starijih radnika i celoživotno učenje. Starije osobe su na neki način žrtve tranzicije, radili su u velikim firmama koje su u stečaju. Oni će sa stanovišta statistike u jednom trenutku preći, iz kategorije nezaposlen u kategoriju penzioner. Postavlja se pitanje kolika će njihova penzija biti, tj. koliko će oni biti zaista siromašni? Neophodan je ne samo podsticaj za zapošljavanje starijih radnika, već i prilagođavanje radne sredine starijim radnicima, jer vrlo često se razmišlja o starijim radnicima kao lošijim radnicima, nefleksibilnim, koji nisu spremni da uče. Trebamo razmišljati o prekvalifikaciji i fleksibilnijem radnom vremenu. Prilikom kreiranja politika, treba uključiti i medicinu rada i psihologe koji se bave ergonomijom, te da se prilagodi radno okruženje za korisnike.

 Poslednji status je status koji se odnosi na podsticajno okruženje. Tu se takođe nalazimo u regionalnom proseku, na 67. mestu.

 Glavni zaključak globalnog indeksa starenja jeste da u zemljama sa progresivnim socijalnim politikama, starije osobe se nalaze u boljem položaju. Takođe je bitan zaključak da nije sve u novcu. Dvadeset najbogatijih zemalja nalazi se na različitim mestima na rang listi globalnog indeksa starenja. Stoga je bitno pametno trošenje novca, fokusirano na potrebe različitih uzrasnih grupa.

 Na kraju je zaključila da je od vitalnog značaja omogućiti pristup kvalitetnoj zdravstvenoj zaštiti a potrebni su i bolji podaci, podaci o starijim ženama, podaci iz ruralnog područja, da se uporede različiti bogati i manje bogati regioni, kao i domen koji se odnosi na političke i građanske slobode.

 Srećko Mihajlović je ukazao na dva istraživanja. Centar za demokratiju je objavio knjigu kojoj je prethodilo istraživanje - Stariji radnici, neki na poslu, a neki ni posla ni penzije. Drugi izvor podataka je jedno istraživanje o prekarnosti rada i radničkog života koje je upravo završio Centar za razvoj sindikalizma. Na osnovu tih istraživanja zaključio je da napretka nema, ima pogoršanja i ono se može dokazati prostim činjenicama. Materijalna primanja starijih građana pre tri, četiri i pet godina su bila veća i realno i formalno, nego što su danas. Konstatatovao je da je i diskriminacija veća i da postaje zabrinjavajuća. Ukazao je na nekoliko vidova diskriminacije. To je pre svega institucionalna diskriminacija, tj. diskriminacija koja se javlja od strane države i državnih institucija i javnih institucija. Drugi tip diskriminacije je socijalna diskriminacija. Treći vid diskriminacije je diskriminacija u porodici o kojoj se retko govori.

 Dalje je istakao da se paralelno sa produžavanjem mladosti, susrećemo i sa fenomenom produžavanja starosti, ali ne u onom očekivanom pravcu da ljudi žive sve duže i duže. U Srbiji se starost produžava na nači da sredovečni ljudi postaju stari ljudi, jer ih tako tretira društvo i poslodavac. Faktički, ako se gleda rad i odnos prema radu, odnos radnik-poslodavac, otpuštanje-zapošljavanje, onda bi mogli da imamo ovakvu dobnu klasifikaciju: mladi ljudi su oni do 35 godina, stari ljudi su oni od 45 godina. To znači da imamo „zlatnu deceniju“ između 35 i 45 godine. Zaključio je da ako je jezgro života tako redukovano, onda sa takvim društvom nešto nije u redu. Naglasio je da to ne važi samo za Srbiju, već za sve zemlje u kojima se teško dolazi do radnog mesta. Takođe je istakao pojavu da kriterijum i razlog za otpuštanje postaje starost, a ne nekvalifikovanost i nedovoljni rezultati rada. U daljem izlaganju je govorio o fenomenu prekarizacije rada i radnika. Reč je o nedostatku osiguranja rada i života. Rad je sve nesigurniji i neizvesniji, radno vreme je neizvesno, uvodi se rad po pozivu. Rad se obavlja bez ugovora o radu, na crno. Reč je o sve nesigurnijem radu i shodno tome sve nesigurnijem životu radnog čoveka. Taj fenomen se odnosi na sve zaposlene i još više na nezaposlene.

 Nadežda Satarić govorila je u svojstvu kontakt organizacije civilnog društva za starije, a u ime organizacije civilnog društva iz klastera za stare, kojih ima 60-ak među nekoliko stotina organizacija civilnog društva širom Srbije, koje rade i daju doprinos unapređenju kvaliteta života starijih i učestvuju u kreiranju društvenih politika za starije. Takođe je govorila o organizacijama gradskih i opštinskih udruženja penzionera, organizacijama Crvenog krsta, koje su članice klastera za stare, organizacijama svih verskih zajednica, kao i o klasičnim udruženjima građana, osnovanim od 2000. godine, pa i kasnije. One su teritorijalno raspoređene širom Srbije i bave se, na prvom mestu, pružanjem usluga starijima u lokalnim zajednicama. Imaju preko 30-ak hiljada korisnika usluga. Sve one, na neki način, učestvuju i u kreiranju politika na lokalnom nivou, ali i na nacionalnom nivou.

 Istakla je da je zajednička tačka u kreiranju politika na lokalnom nivou, borba i zagovaranje za brži razvoj usluga i servisa starijima koji su neophodni za njihov kvalitetniji i dostojanstveniji život i život bez diskriminacije. Na nacionalnom nivou ključna tačka je zagovaranje za uvođenje socijalnih penzija, kao mehanizma za smanjenje siromaštva samohranih starijih lica koja su van penzijskog sistema. Naglasila je da su učestvovali u konsultativnom procesu izrade Zakona o socijalnoj zaštiti 2011. godine i organi državne uprave su uvažili njihove napore.

 Navela je problem neinformisanosti starijih osoba, jer su često najstariji oni koji su siromašni, oni žive u izolovanim zajednicama i ne znaju koja prava imaju ni kako da im pristupe. Organizacije civilnog društva imaju dovoljno fleksibilnosti da brzo reaguju i svoje usluge prilagode trenutnim potrebama korisnika. Istakla je doprinos koji mogu da daju centrima za socijalni rad, jer ako se oni oslobode u pružanju ovih usluga na lokalnom nivou, ostaje im više prostora da rade ono što im je država poverila kao javna ovlašćenja i da to rade i kvalitetnije. Značaj svega ovoga što rade jeste i u tome da promovišu dobre politike na lokalnom nivou, a samim tim i donosioce tih dobrih politika, odnosno organe državne uprave, kao i poslanike u Narodnoj skupštini.

 Životni standard u Srbiji je na niskom nivou i siromaštvo je rasprostranjeno. Prema pokazateljima za 2014. godinu 8,9% stanovnika Srbije živi u apsolutnom siromaštvu. Apelovala je na unapređenje politika zapošljavanja, da budu regionalno dobro raspoređene da bi omogućile ravnomerniji regionalni razvoj i naročito je istakla potrebu prevođenja rada iz sive zone u legalne tokove, na način da se plaćaju porezi i doprinosi za PIO. Vezano za Zakon o socijalnom stanovanju, koji bi uskoro trebao da bude na dnevnom redu, iznela je problem starijih osoba bez rešenog stambenog pitanja. Po popisu iz 2011. godine preko 5.500 staračkih domaćinstava su podstanari, odnosno preko 8.000 ljudi. Među 18.000 beskućnika, najviše je onih sa 65 i više godina. Predložila je obavezno uvođenje kvota u program socijalnog stanovanja za starije za zakup stanova, povećanje stambenog fonda u javnoj svojini sa stanovima za zakup i obezbeđivanje stabilnih izvora finansiranja programa neprofitnog stanovanja i podstanarskog dodatka. Na kraju je istakla da je veliki izazov za naše društvo dosezanje evropskih standarda za kvalitet života u starosti. Podsetila je da smo ratifikovali Evropsku socijalnu povelju i njen član 23. koji govori o pravu starijih na socijalnu zaštitu kako bi im se obezbedio kvalitetan i dostojanstven život u starosti.

 Milan Stanković i Dragana Kolak mladi panelisti, poverenici i isterivači diskriminacije su izveli odlomke iz knjige „Bonton starenja“ Radmile Pecije Urošević, kao jedan drugačiji prikaz teme o kojoj se govori.

 U diskusiji koja je usledila istaknuto je sledeće:

 Biljana Ilić - Stošić je ukazala da je posebno indikativan podatak o relativno malom broju pritužbi Povereniku po osnovu starosne diskriminacije. Ukazala je na značaj civilnog sektora na koje društvo i te kako računa, pre svega na implementaciji normi koje se tiču ove oblasti. Veruje da su generacije preko 65 godina odličan resurs, pa ih tako treba i tretirati, a ne kao teret. Odnos prema starijima je merilo humanosti jednog društva i civilizacijski standard, zbog čega moramo sprečiti svaku vrstu diskriminacije, društvenu marginalizaciju i osećaj suvišnosti i beskorisnosti starijih osoba.

 Brankica Janković je ukazala da mali broj pritužbi sigurno nije realno stanje, te da je moguće da stariji građani nisu prepoznali ovu instituciju, zbog čega je to postavljeno kao jedan od glavnih zadataka za naredni period, jer ovaj osnov diskriminacije mora biti u fokusu.

 Nadežda Satarić se složila da su starije osobe slabo informisane i upoznala prisutne da Crveni krst Srbije u saradnji sa Poverenikom za zaštitu ravnopravnosti pokušava da edukuje starije u 25 opština u Srbiji, na temu ljudskih prava i šta je to što radi Kancelarija za ljudska i manjinska prava, Zaštitnik građana i Poverenik za zaštitu ravnopravnosti. Do sada su edukovali preko 500 starijih osoba, uključujući i ruralno područje.

 Dubravka Filipovski je svoje izlaganje koncipirala u tri celine gde vidi prostor, način i mogućnost da se stvari poprave i unaprede. Prva je bolja koordinacija centara za socijalni rad, civilnog sektora, izvršne i zakonodavne vlasti. Druga oblast u kojoj Narodna skupština i resorni odbor mogu da pomognu jeste zakonodavna aktivnost. Velika šansa da se stvari promene su zakoni koji iz ove oblasti dolaze na dnevni red. To su izmene Zakona o invalidskom osiguranju i Zakon o socijalnom stanovanju, a takođe i izveštaji koje dostavljaju Poverenik za zaštitu ravnopravnosti i Zaštitnik građana. Treće, veoma važno je da sve lokalne samouprave u Srbiji u jednom razumnom periodu imaju obezbeđene usluge i servise za stare, kao i da moramo imati dostupne informacije za osobe koje žive u ruralnim područjima.

 Momo Čolaković je ukazao da postoji nebriga i zapostavljenost starih lica, počev od porodice. Skrenuo je pažnju na javno informisanje, navodeći da se u medijima najmanje govori o starima, a izuzetak su jedna emisija na Radio-televiziji Vojvodina i u poslednje vreme Novosti i list „Dnevnik“. Osvrnuo se i na negativan odnos banaka prema ovoj populaciji. Navodi da su uputili pismo Udruženju banaka koje je reagovalo i tada je nastala reakcija banaka. Međutim, u poslovnim politikama je ovakav stav i dalje prisutan, iako se radi o očiglednoj diskriminaciji. Skrenuo je pažnju na to da je poslanička grupa PUPS u okviru rasprave o političkom sistemu koja je započela u Narodnoj skupštini, pokrenula inicijativu za promene Ustava kako bi briga o starima bila ustavna kategorija. To se može učiniti tako da se u delu Ustava koji govori o obavezi roditelja da se brinu o svojoj deci, isto tako predvidi obaveza mladih prema starijima. U tom smislu istakao je važnost podrške ovoj inicijativi.

 Milorad Stošić je upoznao prisutne da dolazi iz Niša koji ima oko 300.000 stanovnika, od toga oko 60.000 starih. U periodu od 2008. do 2012. godine kao član Gradskog veća Grada Niša bio je zadužen sa socijalnu politiku. Sa Pokretom trećeg doba Niša organizovao je da se napravi baza podataka, a sa jednim projektom su konkurisali prema Ministarstvu rada, zapošljavanja i socijalne politike radi popisa staračkih samačkih domaćinstava, jer je neophodno znati koliko ima takvih ljudi kako bi se adekvatno preko lokalnih institucija socijalne zaštite mogle da uvedu ili poboljšaju usluge socijalne zaštite. Dobili su projekat, kroz koji je istovremeno promovisana međugeneracijska saradnja i tolerancija. Na tom projektu radili su uglavnom mladi ljudi, koji su anketirali 17.000 starih ljudi. Od 17.000 anketiranih 3.475 je samačkih domaćinstava gde je samo jedna osoba u domaćinstvu. Kroz anketu se ustanovilo da je tim ljudima po prvi put neko ušao u kuću i da ih je uopšte nešto pitao. Iz ovog projekta može se zaključiti da ljudi koji su u statusu socijalne potrebe nemaju skoro nikakve informacije. Nakon toga realizovan je projekat obuke negovateljica upravo na osnovu ovih podataka jer se videlo koliko starih ljudi ima potrebu za asistencijom ili za nekom pomoći stručnih ljudi. Napravljen je projekat sa Narodnim univerzitetom, sa gradskim institucijama i obučeno je tridesetak negovateljica koje su trebale upravo da pomažu ovoj kategoriji ljudi, pre svega, samačkim staračkim domaćinstvim. Pokušali su da novim projektom „Podrška starosti“ preko Ministarstva rada i zapošljavanja, nastave implementaciju tog projekta i obuku negovateljica. Nažalost, nije bilo razumevanja u Ministarstvu, tako da će ove starije osobe i dalje ostati sami sebi briga.

 Vasilije Belobrković je istakao važnost organizovanja ovakvih skupova upravo u mesecu koji je posvećen starima. Naveo je da su na bazi samopomoći penzionera Beograda formirali Fond solidarnosti, gde svaki penzioner, bez obzira da li ima penziju 6.000 dinara ili 106.000 dinara, plaća 1%. U tom fondu postoji sto miliona dinara, koji je na raspolaganju u vidu pozajmica. To je velika pomoć za penzionere. Banke i osiguravajuće kuće stalno im se obraćaju jer znaju da penzioner ima gotov novac, što je tačno. Istakao je dobru saradnju sa „Grave“ osiguranjem.

 Milanka Jevtović-Vukojičić je konstatovala da naša zemlja prema statističkim podacima i prema zadnjem popisu spada u zemlju sa dubokom demografskom starošću. Po prosečnim godinama života spadamo u najstarije zemlje u svetu, u prvih šest. Ovo pitanje nije samo pitanje jednog segmenta društva, nije samo pitanje nevladinog sektora, sektora socijalne zaštite, Poverenika za zaštitu ravnopravnosti, već pitanje, pre svega, porodičnog vaspitanja. Podsetila je da je ovo pitanje predškolskih ustanova, obrazovnih institucija, kao i pitanje zdravstvenog sistema. Takođe, značajna je uloga medija. Posebno je, međutim, istakla sistem socijalne zaštite, koji je u prethodnim godinama i te kako dosta učinio na poboljšanju kvaliteta života starih osoba. Takođe je istekla nevladin sektor i njegovo ogromno učešće u donošenju strategija, pre svega na lokalnom nivou. Centri za socijalni rad, posebno u malim, siromašnim sredinama, su uz podršku i Ministarstva nadležnog za rad i zapošljavanje, bili pioniri u pružanju usluga starim osobama, pre svega u cilju poboljšanja kvaliteta njihovog života. Pomenula je da je Odbor za ljudska i manjinska prava i ravnopravnost polova pre par dana posetio jednu gerontološu ustanovu, Dom za stare u opštini Voždovac. Cilj posete bio je pre svega direktan kontakt sa korisnicima, sa ljudima koji koriste usluge ovog gerontološkog centra i istakla je da su korisnici ove ustanove izrazili visok stepen zadovoljstva pruženom uslugom, pre svega od strane stručnih lica zaposlenih u Gerontološkom centru na Voždovcu. Ono što se osetilo u njihovom razgovoru jeste bol usled zaboravljenosti od strane najbližih srodnika.

 Suzana Paunović je u ime Kancelarije za ljudska i manjinska prava Vlade RS istakla da je Vlada Republike Srbije veoma svesna problema koji se u oblasti diskriminacije u Srbiji dešavaju. Poštovali su preporuku Poverenice za zaštitu ravnopravnosti, gde je potrebno da Vlada odredi jasnu politiku u oblasti diskriminacije i to je razlog zbog čega je u junu 2013. godine usvojena dokument Strategija prevencije i zaštite od diskriminacije, a u oktobru 2014. godine i akcioni plan za njeno sprovođenje. U okviru ovog dokumenta posebna pažnja je posvećena diskriminaciji protiv starih osoba i posebno je istakla organizacije civilnog društva i brojne nevladine organizacije koje se bave zaštitom starih, koje su dale punu podršku da se mere i politika Vlade u oblasti borbe protiv diskriminacije starih u narednih pet godina što bolje i što preciznije definišu. Navela je da akcioni plan ima vrlo jasnu raspodelu obaveza, ali i izvora finansiranja, kako iz budžeta Republike Srbije, tako i donatorskih sredstava koja nas očekuju u narednom periodu. Prvi izveštaj o efektima akcionog plana biće predstavljen do kraja ovog meseca. Istakla je da su sva ministarstva dostavila svoj izveštaj, i taj objedinjeni izveštaj će biti dostavljen na uvid i civilnom društvu i javnosti i nadležnom skupštinskom odboru.

 Brankica Janković je na kraju javnog slušanja zaključila da Srbija mora i može i ima dovoljno kapaciteta da izgradi u kome ljudi žive dostojanstveno i u kome se dostojanstveno stari.

 Meho Omerović se na kraju javnog slušanja zahvalio USAID-u, na podršci kroz Projekat za reformu pravosuđa i odgovornu vlast. Naglasio je da Odbor, uz pomoć ovih saveznika kakve su i međunarodne i nevladine organizacije, ide na teren da razgovara sa građanima Republike Srbije, kako bi na taj način imali uvid i suočili se sa njihovim problemima.

PREDSEDNIK ODBORA

 Meho Omerović